የጋምቤላ ከተማ የንፁህ መጠጥ ውሃ አቅርቦት ስልሳ አምስት በመቶ ደረሰ
ጋምቤላ ፣ ታህሳስ 7/2006 (ዋኢማ) – የጋምቤላ ከተማ የንፁህ መጠጥ ውሃ አቅርቦት ከአርባ በመቶ ወደ ስልሳ አምስት በመቶ መድረሱን የከተማው ውሃ አገልግሎትና ፍሳሽ ኤጀንሲ አስታወቀ።የኤጀንሲው ዋና ዳይሬክተር አቶ አቡላ ኡዳንጊ የክልሉ መንግስት በ2 ነጥብ 1 ሚሊየን ብር ውጪ የተከላቸው የውሃ ፓምፖች በከተማው እየጨመረ ላለው የውሃ አቅርቦት ምክንያት አንደሆነ ገልጸዋል ።የከተማውን ነዋሪ ህዝብ መጠጥ ውሃ ሽፋን ሙሉ በሙሉ ለማዳረስ ኤጀንሲው የማስፈፀም አቅሙን በሙሉ እየተጠቀመ መሆኑን ነው አቶ አቡላ የገለፁት።ዋና ዳይሬክተሩ አያይዘው እንደገለጹት ኤጀንሲ በ2006 ዓመት በያዘው እቅድ በከተማው የሚገኙትን የመጠጥ ውሃ ደንበኞች ቁጥር ከሁለት ሺህ ስድስት መቶ ዘጠና ወደ ሶስት ሺህ አምስት መቶ ለማሳደግ እየሰራ ይገኛል።ኤጀንሲው በበጀት አመቱም ከሶስት ሚሊየን ብር በላይ ከተጠቃሚዎች ለመሰብሰብ አቅዶ እየተንቀሳቀሰ እንደሚገኝ የዋልታ ኢንፎርሜሽን ማዕከል ዘገባ ያመለክታል።